钦定古今图书集成/历象汇编/历法典/第076卷 > 草木子 > 论授时历
## 钦定古今图书集成/历象汇编/历法典/第076卷 > 草木子 > 论授时历

“历，自上古黄帝以后，莫不随时考验，以与天合，故历
法无数更之弊。及秦灭先世之术，置闰于岁终，古法
殚废矣。由汉而下，以积年日法为推步之准，以至于
今。夫天运流行而不息，欲以一定之法拘之，未有久
而不差之理。差而必改，其势有不得不然者。乃命改
造仪象，日测月验，以与天合，庶永终无弊。”元诏定历，
命曰《授时》，取《尧典》“敬授人时”之义。自古历多用一定
之法，故未久而差，由不知天为动物，而岁亦略有差
也。古历虽立差法，五十年差一度又太过，一百年差
一度又不及，七十五年差一度，稍为近之，尚未精密。
守敬以八十一年而差一度，算已往减一算，算将来
加一算，始为精密。